中秋

中秋係中國民間一個傳統節日，響每年農曆八月十五。

按照中國嘅農曆，八月係秋天嘅第二個月，古時稱佢做仲秋，因此民間叫做中秋，又叫月光誕、秋夕、八月節、八月半、月夕、月節，又因為呢一日月亮滿圓，象徵團圓，又叫做團圓節。受中華文化嘅影響，中秋節亦係、日本、越南、馬來西亞、新加坡、朝鮮、韓國等國嘅傳統節日。

起源
中秋一詞，最早見於《周禮》，《禮記·月令》上說：「中秋之月養衰老，行糜粥飲食。」但並無講明係八月嘅邊一日。

唐朝以後，中秋節先成為固定嘅節日。傳說唐玄宗夢遊月宮，得到「八月十五日殺韃子」訊息，洪武元年朱元璋將月餅作為節令糕點賞賜群臣。明清時期，中秋節已經成為中國嘅一大傳統節日。《正德江寧縣志》載，中秋夜，南京人必賞月，合家賞月稱為「慶團圓」，團坐聚飲稱為「圓月」，出游待市稱為「走月」。

關於中秋節來源嘅傳說，嫦娥奔月嘅故事最出名。呢個傳說喺民間有多個版本流傳，大致內容係：相傳喺遠古時代嘅射日英雄后羿娶咗嫦娥，並成為帝王，但係佢愈來愈暴戾，多番施行惡政，做咗大暴君。有一日，后羿喺王母娘娘嘅手中求得到一包不死藥，只要食咗不死藥，就可以長生不老。嫦娥知道後為拯救蒼生免受后羿永遠嘅統治，就將不死藥全部吞晒，然後變咗仙女，飛去月宮。百姓得知嫦娥奔月成仙後，紛紛喺月下擺設香案，向嫦娥祈求平安吉祥，由此就逐漸形成咗中秋節拜月嘅風俗。

中秋習俗
中秋賞月
賞月係中秋節嘅傳統活動之一，《禮記》早有記載「秋暮夕月」，意為拜祭月神，逢此時就要舉行迎寒和祭月，設香案。至唐宋時期，賞月之風更盛，關於中秋嘅詩詞亦層出不窮，如辛棄疾嘅《木蘭花慢 中秋》、蘇軾嘅《水調歌頭》等。《東京夢華錄》更有記載：「中秋夜，貴家結飾台榭，民間爭占酒樓玩月」。
賞桂花，食用桂花制作嘅各種食品，以糕點、糖果最多見。
提燈籠
啲人喺中秋節夜晚提燈籠．或將燈籠掛喺門前。
食月餅
賞月同食月餅已經係各地過中秋節嘅必備習俗，俗語話：「八月十五月正圓，中秋月餅香又甜」。月餅一詞，源於南宋吳自牧嘅《夢梁錄》，嗰時只係一種點心食品。到後來啲人逐漸將賞月同月餅結合喺一齊，寓意家人團圓，寄托思念。同時，月餅亦係中秋時節朋友間用來聯絡感情嘅禮物。

廣東 
喺廣東各地，中秋賞月時經常食月餅、柚、芋頭、栗子、菱角，月光餅亦時有所見。

廣東地啲傳統到夜晚黑有拜月或祭月習俗，會喺出邊擺檯，放好生菜、生果、月餅，擺埋蠟燭同幾隻酒杯，燃香點燭，一家人圍著坐埋一齊。所謂拜月，一般以女性小童為主，男嘅齋賞月。

廣州等地啲屋企會準備芋頭同田螺做節日餐，諺語：「冬唔飽，年唔飽，八月十五得餐飽。」過節稱之為豎中秋。舊俗當日朝早，屋企就擺啲月餅生果愛來祭祖拜神。到晚黑闔家歡聚後有拜月光嘅儀式：燒「月光衣」，點香燃燭。對月當天，屋企有天臺就上去，冇嘅就到門口，戙枝竹掛埋燈飾。拜完月光就會食宵夜，食粥啜螺，分食月餅、生果，一家老少親友打牙鉸到落。

廳度會擺祭月用嘅月餅、生果、芋頭、菱角之類。生果會有柚、柿、香蕉、楊桃、油甘子等。舊時芋頭習慣係擺一碟出來嘅，中間放芋乸，芋仔就一齊圍著。中秋食田螺一係炒蒜頭豆豉，一係就煲成粥。

香港
香港嘅中秋節公眾假期定喺農曆八月十六日，有啲學校同公司畀學生同員工喺八月十五日下晝開始放假。啲人除咗喺中秋節選購月餅之外，楊桃、芋頭、菱角都係中秋節慶食品。近年香港興起各種各樣嘅新式月餅，好似冰皮月餅就大行其道，喺中秋節晚，市民會到公園燃點蠟燭、掛燈籠，甚至煲蠟，但因為安全理由，香港政府自1990年代起已嚴厲取締。喺全港各區嘅主要公園亦設有大大小小嘅中秋綵燈裝飾，點綴氣氛。

另外，喺銅鑼灣大坑舉行，連續三日嘅舞火龍活動，係每年一度嘅傳統節日客家儀式，於農曆八月十四至十六連續三日舉行，祈求消災解困。此外，亦有啲地方嘅習俗會向老人家送贈長壽麵或畀後輩送贈豬仔餅。

中國大陸其他地區
江浙一帶，除咗普遍嘅豆沙鹹蛋月餅，重有「鮮肉月餅」。鮮肉月餅唔似其他地區嘅月餅，只會喺中秋期間食，而係一年四季都好流行。鮮肉月餅係蘇式月餅嘅一種，起源喺江蘇揚州一帶，口味屬於甜味，做法屬烘焙類。蘇式月餅相比廣式月餅，相對而言食多咗唔會有油膩感覺，亦唔會太甜，產生高熱量。
喺福建廈門地區重有博餅嘅習俗，而且博餅被列為國家非物質文化遺產項目，喺廈門海滄大橋旅游區建設咗廈門博餅民俗園。

燒塔
中秋夜燒塔喺中國南方嘅福建、江西、廣東、廣西等地農村好流行。塔身有碎磚同瓦片以及樹枝干草等搭建而成。圓窯形，下闊上尖，入面空心，中秋晚上點燒，經常會有燒塔比賽，塔燒得越通紅越好，燒得越旺越有彩氣。
其他
喺浙江東部，同全國其他地方有啲唔同，中秋節係喺八月十六，而唔係八月十五，並且傳統上名稱亦係直接叫「八月十六」，同端午、重陽、冬至唔同。

台灣
喺台灣，農曆八月十五嘅中秋節係個重要民俗節日，全台灣放假一日。至今，台灣一般民眾重係普遍有賞月食月餅、柚子嘅習慣。而地區性嘅文化，好似美濃地區嘅客家人喺中秋節宰食水鴨公；宜蘭地區除咗月餅，重食一種用麵粉製成，中間抹上黑糖烘焙而成嘅「菜餅」；南部地區亦有喺中秋節食麻糬同火鍋嘅習俗。而呢幾十年仲新興起中秋搞燒烤嘅習慣，中秋節前後，台灣唔少屋企會喺家門口搬凳仔，或者騎樓前或屋企頂樓，一邊燒烤一邊吹水。台灣人中秋節燒烤除咗揀屋企樓下，仲會揀社區中庭或者啲空地，擺啲烤肉架當街「夜烤」。有啲仲會齊齊直頭到燒烤舖頭，可以點啲日本和牛，雪花豬，龍蝦，帝王蟹之類嘅大餐。

屋企度燒烤最簡單嘅用土司夾烤豬肉片，仲有雞髀雞翼或雞肉串燒，海鮮，蝦子，花甲，生蠔、八爪魚，魚蛋，仲有蔬菜豆潤。

朝鮮半島
韓文叫「추석」、「중추절」、「가배」、「중추」、「가배일」、「중추가절」。係掃墓並用新收穫嘅穀物同果實祭祀先祖嘅日子。回鄉探親，向親朋戚友送禮亦係過中秋節嘅習俗。所以英文亦將朝鮮半島嘅中秋節叫做「韓國感恩節」。

越南
越南人農曆八月十五過中秋節，亦有人叫佢做「望月節」。中秋節亦係越南細路嘅一個節日。當晚，啲細路聽阿貴傳說，去睇舞獅，有啲重得到老竇買嘅一個用來舞獅嘅獅子跟班朋友一齊玩。越南細路喺中秋夜都要提鯉魚燈出遊玩，重預示大個「跳龍門」意思。

日本
日本嘅傳統嘅中秋節被叫做十五夜，亦叫中秋名月、芋名月。但係同中國人喺中秋節嘅時候食月餅唔同，日本人喺賞月嘅時候食江米團子，稱佢做「月見團子」。由於呢個時期正值各種農作物嘅收穫季節，為咗對自然嘅恩惠表示感謝，日本人要舉行各種慶祝活動。日本人亦會賞月，稱佢做「月見」，屋內會陳列賞月團子、芒草、芋等。

琉球
琉球人中秋節會食一種叫吹上餅嘅食品，係一種表面鋪上紅豆嘅米餅。重有拔河嘅風俗。

中秋詩詞
有好多古代詩人寫咗詠誦中秋節嘅詩詞。

其中宋朝詞人蘇軾所寫嘅詞——《水調歌頭·明月幾時有》最為人熟悉：